Twee persone verdrink in die Wes-KaapArgieffoto Foto: NSRI Nog twee persone, waaronder ŉ 10-jarige seun, het Saterdag in die Wes-Kaap verdrink, het die Nasionale Seereddingsinstituut (NSRI) gesê. NSRI Mykonos het omstreeks 13:00 die Suid-Afrikaanse Polisiediens bygestaan toe ŉ 10-jarige in die golwe op die hoofstrand in Paternoster verdwyn het. Reddingswemmers is ook ontplooi en die seun se liggaam is 400 meter van die kuslyn gevind. Die polisie doen ŉ geregtelike doodsondersoek. NSRI Hermanus het omstreeks 15:45 reageer om lewensredders by Grotto-strand by te staan nadat drie mans uit die water gered is. Die drie persone het geswem toe hulle in ŉ sleurstroom beland het. Ondanks pogings deur die paramedici om sy lewe te red, is ŉ 40-jarige man op die toneel dood verklaar. Twee van die mans is in ŉ stabiele, maar ernstige toestand, na die hospitaal geneem. Een persoon is reeds ontslaan. Die tweede sal na verwagting ten volle herstel. Die polisie doen ŉ geregtelike doodsondersoek.